Генетц, Арвид

А́рвид О́скар Гу́став Ге́нетц (книганзо сёрмадозь Arvi Jännes лем ало; чачсь 1848 иень медьковонь 1 чистэ Импилахтисэ – кулось 1915 иестэ панжиковонь 3 чистэ Хельсинки ошсо) ульнесь финнэнь валморонь ладсий, фольклоронь пурный, кельсодый, конась явсь мель эрзянь ды мокшонь кельтненень, истя жо ульнесь Суоми масторонь сенаторокс 1901–1905 иетнестэ. Сон нолдась ансяк вейке валморонь книга - "Лецнемат ды лембе валонь ёвтамот" (1889). Сехте содавикс валморокс аштить «Стяк, Суоми Мастор» , «Карелия» ды «Вяйнёлянь эйкакшт» валморонзо. Карелэнь, саамонь ды коми-язвинь келень тонавтнемань ладиця-теиця. Ульнесь вейке калевалань циклань карелэнь рунань пурныцякс зярыянь эйстэ.
Раськезэ, эседензэ.
Тетязо ульнесь Карл Йохан Гарбриэль Генец, важодсь коронань фогтокс, авазо - Лаура Шарлотта Феррин. Эмиль Генетц (1852–1930) композиторось ульнесь ялаксозо. 1877 иестэ саезь венчазель Юлия Ева Мария Арппе лангс. . Сынст ульнесть кото эйкакшост: цёрат - Юхо (1880—1964) омбомасторонь марто тевень ветиця , Арви, Ниило ды Пааво (1892—1970) артист; тейтерест - Лаура (1881—1954) сёрмадыця, экономист ды Хельви.&lt;br&gt;
Арвид Генетцень нуцьканзо: Сайма Хармая (1913—1937) - валморозей, Арви Эмиль Яннес - валморозей ды ютавтыця, Лаури Яннес - профессорось, Юсси Яннес - архитекторось, Мартти Яннес - дизайнерэсь, рекламань теиця ды Леа Игнатиус - график-артыця.&lt;br&gt;
Тонавтнемазо ды важодемазо.
Генетц поступась университетс 1866 иестэ, 1871 иестэ прядызе кода философиянь бакалавр ды 1877 иестэ кармась философиянь докторокс. Васня важодсь финнэнь ды шведэнь келень тонавтыцякс Хельсинкинь лицейсэ, мейле 1877 иестэ саезь Хельсинкинь университетэнь финнэнь келень ды литературань доцентэкс. Аламос Генетц тейсь Август Алквистэнь важодемасо. Меельценть куломадо мейле Генетцень кочкизь финнэнь келень ды литературань профессорокс 1891 иестэ. Секе шкане те таркантень ульнесь мелезэ арамс Э.Н.Сетялянь, конась ульнесь Арвид Генетцень тонавтницякс. Иень ютазь Э.Н.Сетялясь путсь ламо вийть кафедрань явовомас. Генетцень тарказо явозель кавтов: финнэнь келень ды литературань кафедра ды финнэнь-угрань келенть тонавтнема кафедра. Финнэнь-угрань келень кафедрась седе токась Генетцень важодемантень ды сон кармась важодеме тосо. Э.Н.Сетяля кармась финнэнь келень ды литературань профессорокс. Генетц важодсь те таркасонть 1901 иень видс.
Финнэнь-угрань кельтнень тонавтнемстэ Генетц тейнесь зярыя артнемат Вена Карелияв ды Сибирев. Не артнемасто Генетц "тусь" колмо тейтерьавань лемть: Оути (Outi), Аунэ (Aunе) ды Хели (Heli). Истя лемдизь Генетцень колмо тейтерька-нуцьканзо. Сынь ульнест васенцекс, конатне кантнесть истят -неень шкане пек васневицят - финнэнь лемть. Юлиус Крононь тейтерьде башка - сондак ульнесь Аунэ.
Генетц ловови неень шкань саамонь кельтнень морфофонологиянь путыцякс-ладицяк, конась моли генеративной лингвистика ёнов. Исторической лингвистикасо сон улнесь васенцекс, кие чарькодсь: саамонь кельтень улить ламо балтонь-финнэнь кельтенестэ саезь валт, те лезды чарькодемс косо ашти саамонь кельтнень лисьмапряст.
1889 иестэ тейсь васенце ардома Ине Пермьс, косо пурнась ды таркава лацесь "чиньстямо ёнксонь пермень кель", конась неейнь шкава содави кода "коми-язвинской келесь"
1897 иестэ нолдась немецень кельсэ коми-язвинской келень кортавксонь валкс "Ost-permische sprachstudien", конасонть истя жо ульнесть пурназь ёвкст ды морот.
Генетц ульнесь Финнэнь масторонь сенатсо аштицякс ды церкувань ловномапусмонь витницянь прявтокс 1901–1905 иетнестэ. Ульнесь аштицякс зярыя вейсэндявкссэ: Раськень тонавтомань комитетсэ, Библиянь ютавтомань комитетсэ, Венгрань наукань академиясо ды Финнэнь наукань вейсэндявкссэ, конанть прявтокс ульнесь 1900–1901 иетнестэ. Финнэнь Литературань Вейсэндявкссэнь прявтокс сон важодсь малава весе профессорокс аштема шкасто
2004 иестэ Коми республикав сакшнось сонзэ нуцьказо — Кирстти Топпари, конась якась се таркатнева, кува покштязо артнесь: Кудымкар, Пермь ды Красновишерской буесь.